Diit 69
Pal kɛ kui̱ lua̱k kä yööŋ
(Dit Dee-bid)
1
Luäk ɣä lö Kuoth kɛ ɣöö ci pi̱
ɣä cuɔ̱p ni ŋuäk.
2
Ɣän cä cuit ni rɛy tua̱a̱k guäth
mi thil mi dɔanyä
kɛ cio̱o̱kdä.
Cä pɛn rɛy pi̱i̱ni ti luëŋ luëëŋ,
kä ci nyɔc ɣä cu lɔk.
3
Ɣän cä cuuc ɛlɔ̱ŋ kɛ wiee
cɛ ŋɔa̱a̱ŋ ci ro̱lä bɛ̈c,
kä ci nëndä kuɛ̈ɛ̈kɛ
li̱ep Kuɔthdä.
4
Kä ŋuan nɛy tin lökɛ ɣä kɛ mi
thil thar ɛ lɛ̱̈nykɛ ni
miem wecdä.
Kä ŋuan nɛy tin görkɛ däkdä ɛlɔ̱ŋ,
kɛn ji̱ tɛ̈rä tin gɔanykɛ ɣä
kɛ kac.
Ɛ bä mi /ka̱n kual ku nyɔk
kɛ loc thi̱n?
5
Ji̱n ŋäci dueerkä diaal lö Kuoth,
kä nyuɔɔnkä diaal tin
cä la̱t tekɛ ni nhiamdu.
6
Ɛ nɛy tin ŋa̱thkɛ ji̱ /ca bilɛ
moc kɛ buar kɛ kui̱dä,
Kuäär ni Kuoth in la Ruey Ɣɔaa,
ɛ nɛy tin görkɛ ni ji̱ /ca
moc kɛ pöc kɛ kui̱dä,
lö Kuoth I-thɛ-rɛl.
7
Kɛ ɣöö ɛ kui̱du ɛ nin kuɛ̈thkɛ ɣä,
kä ɛ jɛn ci pöc waŋdä kum ɔ.
8
Cɛ ŋɔa̱a̱ŋ cä la juɔ̱r
kä gaatmaari,
ɛ ca̱a̱ ni raan go̱lä
kä ji̱ maarädä.
9
Kɛ kui̱ ɛmɔ ci nhökdä kɛ luaakdu
rɛydä thiäŋ,
ɛ ci kuethni nɛɛni tin
kuëthkɛ ji̱ pɛn ni kä ɣä.
10
Kä mɔ pa̱rä mɔ ɛ cä mi̱th,
la kɛn cua̱ kueth ni ɣä
kɛ ɣöö thɛ̈ɛ̈kä mi̱th.
11
Kä mɔ cä bieyni cuali la̱th ɔ
kɛ ɣöö pa̱rä,
lakɛn cua̱ dɔl ni ɣä.
12
La ɣä cua̱ dɔalkɛ ɛ nɛy tin
nyuur thok rɛ̈ɛ̈k,
kä ba ɣä kɛt kɛ diit
ɛ yɔ̱a̱ŋ kɔaaŋni.
13
Duundɛ ɣöö mi ɛ kui̱dä
ɣän bä pal ni ji̱
lö Kuoth Nhial.
Kɛ gua̱a̱th mi gɔaa mi nhɔki
lö Kuoth,
loc palä kɛ kui̱ nho̱kädu
min thil pek.
Kä kɛ ka̱ndu min thuɔ̱k,
14
Luäk ɣä kä kän ɣä, rɛy tua̱a̱k
in cä cuit thi̱n.
Kän ɣä kä ji̱ tɛ̈rä, kɛnɛ rɛy
pi̱i̱ni ti luëŋ luëëŋ ti̱ti̱.
15
Cu ɣä jakä ba lɔk ɛ nyɔc,
kiɛ ba ɣä buɔny ɛ pi̱w,
kiɛ bi kɔ̱a̱k ɣä muɔl piny.
16
Loc ɣä lö Kuoth Nhial,
kɛ ɣöö nhökdu gɔaaɛ ɛlɔ̱ŋ,
Kä kɛ kɔ̱a̱c lɔaacdu min di̱i̱t,
lunyni kä ɣä.
17
Cu rɔ lɛ tɛ̱̈ɛ̱̈ kɛ ɣän ja̱ŋdu
kɛ ɣöö ɣän ta̱a̱ rikä
mal ɣä loc kɛ pɛ̈th.
18
Thieek ni rɔ kɛ ɣä, kä kän ɣä,
bër luäk ɣä kä ji̱ tɛ̈rä.
19
Ji̱n ŋäci kuethni min
kuethkɛ ni ɣä,
kɛnɛ pöcdä kɛ buarä,
kä ji̱n ŋäci ji̱ tɛ̈rä diaal.
20
Kuethni cɛ lɔcdä ŋuɔk ni piny,
a cɛ ɣä cu jak kä can.
Ɣän cua̱ go̱r kɛ ram mi com ɣä
kä cuɛ thil raan,
Kä cua̱ go̱r kɛ ram mi buum ɣä,
kä cuɛ thil raan.
21
La kɛn a käm ni ɣä lueŋ
i̱ mɔ mi̱eth,
kä la ka̱mkɛ ni ɣä mi kɛc
kɛc mi ci rɛw ɣä näk.
22
Ɛ mi̱ethdiɛn la dääkdiɛn,
ɛ nyuaakdiɛn la kääpdiɛn.
23
Kä ɛ wäŋkiɛn kuɔ̱mkɛ,
kɛ ɣöö /cikɛ bilɛ nën.
ɛ lɛtkiɛn ku bɛ̈c
amäni cäŋ kɛl.
24
Jakni ŋɛ̈ɛ̈nydu kä bëë kä kɛ,
kä waŋkɛ kɛ ŋɛ̈ɛ̈nydu
min pɛt ce̱tkɛ mac.
25
Ɛ wecdiɛn te ni baaŋ,
kä a jɛ thil ram
mi cieŋ duëlikiɛn.
26
Kɛ ɣöö la kɛn a yɔŋ ni nɛy
tin ci tɔ̱ŋ,
kä lɛ̈ŋkɛ nɛy tin ci moc
kɛ buɔ̱ɔ̱t.
27
Ku duäcdiɛn ma̱t duäc mi dɔ̱ŋ,
a ka̱ndu lɛ nyuak kɛ naath
/cukɛ bi pälikä.
28
Ɛ ciöötkiɛn ka̱mkɛ raar
rɛy buɔk teekä,
kä akɛ /ca bi mat
rɛy nɛɛni tin gɔw.
29
Duundɛ ɣöö ɣän cä thia̱a̱ŋ kɛ
rik kɛnɛ ti bɛ̈c bɛ̈ɛ̈c,
Ɛ ka̱ndu gaŋä lö Kuoth.
30
Ɣän bä ciöt Kuɔth liak
kɛ diit puɔnyä,
ɣän bä jɛ liakɛ diit
tɛthä lɔaac.
31
Mɛmɛ bɛ lɔc Kuɔth Nhial jakä
tɛth ɛ bɛ leny ni
muc thääkni,
muc thääkni ti wëri ti
tekɛ barkakni.
32
Mi wä nɛy tin yɔaŋkɛ
nɛmɛ wä nɛn,
bi lo̱ckiɛn tɛɛth,
kä yɛn nɛy tin görkɛ Kuoth
ɛ lo̱ckun bum.
33
Kɛ ɣöö Kuoth Nhial
liŋɛ jɔw cani,
kä /cɛ nɛɛkɛ tin
ca yian lo̱k.
34
Ɛ nhial kɛnɛ piny liakɛ Kuoth,
kɛ yiër amäni tin diaal
tin jäl rɛydiɛn.
35
Kɛ ɣöö bi Kuoth Nhial
Dha-yɔn kän,
kä bɛ wi̱i̱ Juda nyɔk kɛ ta̱th,
kä bi ja̱a̱ŋkɛ cu cieŋ ɛn wani
kä bɛ la duŋdiɛn.
36
Kä bi gaat ja̱a̱ŋniku jɛ ka̱n
ɛla duŋdiɛn,
kä bi nɛy tin nhɔakɛ
ciöt Kuɔth cieŋ thi̱n.
